**Az Országos Környezetvédelmi Tanács természet- és környezetvédelmi céllal bejegyzett társadalmi szervezetek különvéleménye**

**a TÁVHŐFEJLESZTÉSI CSELEKVÉSI TERV 2030-hoz**

A fejlesztési irányokon belül erősíteni kellene a távhő rendszer termelői-fogyasztói oldalon való energiatakarékossági fejlesztésének hangsúlyát, lehetőségeit, feltételeit, hiszen elsősorban ezzel lehet a gázfogyasztást kiváltani és ezáltal a megújuló fűtés-hűtés részarány is könnyebben teljesíthető.

Az anyagában nem hasznosítható hulladékok termikus hasznosításának növelése érdekében a terv több égetőművet tart szükségesnek, azonban a meglevő és a tervben felvetett esetleges új égetőművek nemcsak anyagában nem hasznosítható, hanem egyéb hulladékot is égetnek, égethetnének. A hulladékhierarchia elvét megfelelően alkalmazva, az újrahasznosítható, újrafeldolgozható hulladék jobb leválogatásával viszont csökken a települési hulladék mennyisége. Tehát a távhő-fejlesztés nem jár szükségszerűen új égetők létesítésével, a környezeti-társadalmi szempontok mellett a távolságokat figyelembe kell venni.

A házilagos hulladékégetésre a válasz a kistüzelőberendezések szabályozásának és technológiai fejlesztésének elősegítése, továbbá a szemléletformálás, nem pedig a még nagyobb hálózatok kiépítése, amely a hulladéktermelést akár még fokozhatja is a megtérülés érdekében.

A hazai jogszabályokban nem szerepel sehol arra vonatkozó tételes definíció, hogy mi az anyagában nem hasznosítható hulladék/anyag. Az anyagában nem hasznosítható hulladék és a vegyes hulladék fogalomköre egyébként keveredik. A vegyes hulladék a szelektív gyűjtés hatékonyságának fokozásával csökkenthető, a nem újrahasznosítható anyag aránya pedig a terméktervezéssel lenne csökkenthető.

A hulladékégetés számára mesterségesen teremtett kereslet feltételezhetően a hulladékos hierarchia torzításával jár csővégi kényszerpályára állítva a hulladékgazdálkodást ahelyett, hogy a megelőzés, az újrahasználati rendszerek és az anyagában történő hasznosítás területeit fejlesztenék előremutató módon.

A magas fűtőértékű, azonban anyagukban is jól hasznosítható hulladékok esetében az energetikai és az anyagában történő hasznosítás rövid távon konkurálni fog egymással, ahogyan ez a nyugat-európai piacokon már évek óta tapasztalható. A hazai piacon ráadásul már ma is lehet hallani, hogy a tiltás ellenére az elkülönített gyűjtés, újrafeldolgozás helyett beaprítják a hulladékot, hogy azokból végső soron tüzelőanyag legyen. Ez pedig a hierarchia felborítása.

A távfűtés-hűtés termelői oldali energiahatékonysági követelménye (kapcsoltan hőt és áramot termelő energiahatékony berendezésekkel távhűtés) mellett a szállítási és fogyasztói oldali energiatakarékosságról is hasonlóan gondoskodni kell, azaz pl. a távfűtésben jelenleg ill. távfűtésben-hűtésben jövőben részesülők megfelelően szabályozhassák a hőfogyasztásukat. Emiatt meglevő fogyasztóknál - és új fogyasztóknál a belépés előtt – legyen követelmény a fűtési rendszer energiatakarékossá tétele ill. a komplex energetikai felújítás. Ehhez hitel nélküli, megfelelő mértékű, pl. a megtakarítás ütemében pl. a fűtésszámlán fokozatosan visszafizethető támogatásra van szükség, ill. az energiaszegény fogyasztók számára kezdő tőkeigény nélküli kedvezményes, vagy vissza nem fizetendő formában.

Az egyedi, lakossági célú biomassza-tüzelőberendezések helyett a TFCsT energetikailag hatékonyabbnak és kevésbé légszennyezőnek tartja az ipari méretű hőtermelő létesítményeket (melyek tudják kezelni az erdő- és mezőgazdasági, faipari melléktermékeket és hulladékokat), ezért a gáz részbeni kiváltására részben biomassza-tüzelést javasol. A hatékonysági számításokhoz, tervezéshez azonban figyelembe kell venni, hogy a biomassza feltételesen megújuló energiaforrás, a teljes életciklust és hatókört figyelembe kell venni (pl. erőművekbe messziről szállítás költségeit, hatásait) és biomassza fenntarthatósági kritériumok alapján kell a TFCsT-ben és akciótervében dolgozni. Ezzel elkerülendő a területhasználati, élelmiszer vs. hőtermelési célú biomassza probléma. Az intenzív biomassza- ültetvények még kevésbé felelnek meg a fenntarthatósági kritériumoknak, ezért kerülendők a távhőfejlesztésben.

A távhőszolgáltatással ellátott lakások és lakóközösségek számára a jelen szabályozási rendszerben rendkívül megnehezített a rendszerről történő leválás és az önellátásra való áttérés. Ez azokban az esetekben, ahol az a környezetterhelés csökkentésével jár együtt, ugyanakkor közösségi érdekből a szolgáltató érdekellentéte ellenére is indokolt. Javasolt egy erre vonatkozó könnyítés beépítése azzal, hogy a leválási feltételrendszer pontosan előírásra kerül, a be- és kimeneti mutatók, és a környezetterhelési értékek számíthatóságának meghatározásával. A megalapozott fejlesztések esetén a közösségi döntések irreálisan magas arányú támogatottságot előíró szabályozását alacsonyabb támogatottsági szinthez kell kötni.